C 47/140
LV
Eiropas Savienības Oficiālais Vēstnesis
7.2.2023.
Trešdiena, 2022. gada 6. jūlijs
40. uzsver, cik būtiski ir turpināt daudzpusēju sadarbību drošības un aizsardzības jautājumos; uzsver, ka ES un NATO partnerības veiktais darbs un ES un EDSO sadarbība balstās uz vienotu atbalstu tādām kopīgām pamatvērtībām kā demokrātija, brīvība, cilvēktiesību un cilvēka cieņas respektēšana, tiesiskums un miera un starptautiskās sadarbības veicināšana, vienlaikus aizsargājot noteikumos balstītu starptautisko kārtību; aicina ES un NATO dalībvalstis, kuras vēl nav pievienojušās Eiropas drošības un aizsardzības iniciatīvām, izdarīt to, lai turpinātu papildināt un nostiprināt kopīgo sadarbību;
41. uzsver, ka multilaterālisms un jebkādas pašreizējās sistēmas reformas būtu jāorientē arī uz lielāku pārredzamību un pārskatatbildību, kā arī sadarbību ar nevalstiskajiem rīcībspēkiem, lai palīdzētu atjaunot cilvēku uzticēšanos šīm institūcijām un nodrošinātu to leģitimitāti; uzsver, ka jārisina nelikumīgu finanšu plūsmu novēršanas un apkarošanas problēmas un jāstiprina starptautiskā sadarbība un laba prakse saistībā ar aktīvu atdošanu un konfiskāciju, tostarp veicot efektīvākus pasākumus, lai īstenotu spēkā esošās saistības, kas ietvertas ANO Pretkorupcijas konvencijā un ANO Konvencijā pret transnacionālo organizēto noziedzību; uzsver, ka ir jāīsteno efektīvi, iekļaujoši un ilgtspējīgi pasākumi, lai novērstu un apkarotu korupciju saskaņā ar Programmu 2030. gadam; uzsver, ka cīņa pret nelikumīgām finanšu plūsmām ir jāorganizē globālā līmenī;
42. uzsver, cik būtiski ir turpināt uzrunāt sabiedrotos un līdzīgi domājošos partnerus starptautiskās organizācijās un daudzpusējos forumos, lai konsolidētu līdzīgi domājošu valstu koalīciju, kuras apņēmušās sekot kopīgām vērtībām un mērķiem un veidot politisko dialogu un efektīvu sadarbību globālā mērogā; uzsver, ka ES un Apvienotās Karalistes Tirdzniecības un sadarbības nolīgumam būtu jāpievieno nolīgums par ES un Apvienotās Karalistes ārpolitiku un sadarbību drošības jomā, kas abām pusēm ļautu labāk risināt kopējus globālās drošības un ārpolitikas problēmjautājumus; uzsver, ka šāds nolīgums arī atvieglinātu sadarbību daudzpusējās organizācijās, jo īpaši ANO, paturot prātā abu pušu daudzās kopīgās vērtības un intereses;
43. norāda, ka īpaši nozīmīgi ir ne vien tradicionālie transatlantiskie vai Eiropas partneri, kā ASV un Kanāda, kā arī Apvienotā Karaliste, Rietumbalkāni un citas dienvidu un austrumu kaimiņvalstis, bet arī citi līdzīgi domājoši demokrātiskie sabiedrotie Latīņamerikā, Indijas un Klusā okeāna reģionā un Āfrikā, kuri partnerībā var izveidot plašāku kopīgās vērtībās un standartos balstītu telpu un apņemties globāli reaģēt uz globāliem izaicinājumiem, kā arī izveidot plašāku līdzīgi domājošu partneru starptautisko koalīciju; šajā sakarībā uzsver, cik liela nozīme ir dialoga un sadarbības pastiprināšanai ar līdzīgi domājošām Āfrikas valstīm un cik svarīgi ir sniegt tām atbalstu uz demokrātiju, iekļautību un labklājību balstītas Āfrikas nākotnes veidošanā, vienlaikus paturot prātā nepieciešamību cīnīties pret problēmām un drošības apdraudējumiem, ko rada klimata pārmaiņas, terorisms un organizētā noziedzība;
44. uzsver, ka ES attiecības ar Āfrikas Savienību un Latīņameriku un Karību jūras reģionu jau pašas par sevi ir vērtība un tām ir ārkārtīgi svarīga nozīme jauna multilaterālisma veidošanā; atgādina, ka kopīgajā paziņojumā “Āfrika un Eiropa: divu kontinentu kopīgais redzējums 2030. gadam” ES un Āfrikas Savienība ir paudušas apņemšanos kopīgi strādāt, lai sekmētu efektīvu multilaterālismu noteikumos balstītā starptautiskā kārtībā, kuras centrā ir ANO, un apņēmušās strādāt pie tā, lai daudzpusējos forumos paustu saskaņotākas nostājas, tiecoties mazināt globālo nevienlīdzību, stiprināt solidaritāti, cīnīties pret klimata pārmaiņām un uzlabot piekļuvi globāliem sabiedriskiem labumiem, kā tas noteikts Ilgtspējīgas attīstības programmā 2030. gadam un Āfrikas Savienības programmā 2063. gadam;
45. šajā sakarībā atbalsta PV/AP, Padomes un Komisijas centienus turpināt nostiprināt ES partnerību ar Āfrikas Savienību un Latīņamerikas un Karību jūras reģiona valstu kopienu; atzīmē, cik būtiski ir ANO un citos daudzpusējos forumos veicināt saliedētākas nostājas starp ES, kandidātvalstīm un partnervalstīm; aicina ES izvērst spēju palīdzēt partnervalstīm un līdzīgi domājošām valstīm, tostarp izmantojot spēju veidošanu, zināšanu apmaiņu, apmācību un mērķsadarbību, lai tās efektīvāk varētu iesaistīties daudzpusējā sistēmā, kā arī aicina īstenot ar tām paraugprakses apmaiņu, lai mācītos arī no to pieredzes; atkārtoti uzsver, cik būtiski ir stiprināt pastāvošos daudzpusējos forumus ar līdzīgi domājošiem partneriem, jo īpaši ES un Latīņamerikas un Karību jūras reģiona valstu augstākā līmeņa sanāksmes;